પ્રથમ દિવસે અંતિમ સેશનમાં બેકફૂટ પર ધકેલાઈ ગયેલી ઇંગ્લેન્ડની ટીમે બીજા દિવસે જોસ બટલરના લડાયક ૮૯ રનની મદદથી મજબૂત સ્થિતિમાં પહોંચતાં પાંચમી ટેસ્ટ મેચની પ્રથમ ઇનિંગમાં ૩૩૨ રન બનાવ્યા હતા. ઇંગ્લેન્ડે એક સમયે ૧૮૧ રનમાં સાત વિકેટ ગુમાવી દીધી હતી ત્યારે બટલરે રશીદ, બ્રોડ અને એન્ડરસન સાથે મળી છેલ્લી ત્રણ વિકેટ માટે ૧૫૧ રન જોડયા હતા. બટલર ૮૯ રન બનાવી અંતિમ વિકેટના રૂપમાં આઉટ થયો હતો. ભારત તરફથી રવીન્દ્ર જાડેજાએ ચાર જ્યારે બુમરાહ અને ઇશાંત શર્માએ ૩-૩ વિકેટ ઝડપી હતી. ભારતીય ટીમે તેના જવાબમાં ૧૦૩ રનના સ્કોરે ચાર વિકેટ ગુમાવી દીધી હતી. ભારત હજુ ૨૨૯ રન પાછળ છે અને છ વિકેટ બાકી છે.